b'\n_START_ARTICLE_\nAntanas Adomaitis (1902)\n_START_SECTION_\nBiografija\n_START_PARAGRAPH_\nNuo vaikyst\xc4\x97s tur\xc4\x97jo didel\xc4\xaf potrauk\xc4\xaf muzikai. Pirmasis muzikos mokytojas buvo Zigmas Skirgaila, savo mokin\xc4\xaf mok\xc4\x99s skambinti pianinu, vargonuoti ir muzikos teorijos. T\xc4\x97vas nupirko smuik\xc4\x85, kuriuo Antanas irgi i\xc5\xa1moko grie\xc5\xbeti._NEWLINE_Baig\xc4\x99s Naumies\xc4\x8dio gimnazijos keturias klases, 1920 m. \xc4\xafstojo \xc4\xaf kunig\xc5\xb3 seminarij\xc4\x85 Gi\xc5\xbeuose (Vilkavi\xc5\xa1kio raj.), kur pasi\xc5\xbeym\xc4\x97jo ir muzikiniais gabumais. Muzik\xc4\x85 seminarijoje tada d\xc4\x97st\xc4\x97 dr. M. Ra\xc5\xa1eitis. B\xc5\xabdamas antrame kurse, Antanas savo mokytojui pad\xc4\x97davo mokyti klierikus giedoti. Seminarijoje atsiradus fisharmonijai ir rojaliui, pad\xc4\x97davo choristams i\xc5\xa1mokti savo partijas. Choras daugiausia giedojo vokie\xc4\x8di\xc5\xb3 kompozitori\xc5\xb3 religinius k\xc5\xabrinius, nema\xc5\xbea d\xc4\x97mesio buvo skiriama grigali\xc5\xa1kajam giedojimui. Muzikin\xc4\xaf i\xc5\xa1prusim\xc4\x85 gavo daug b\xc5\xabsim\xc5\xb3j\xc5\xb3 kunig\xc5\xb3, i\xc5\xa1 kuri\xc5\xb3 pa\xc5\xbeym\xc4\x97tinas ir vyskupas Vincentas Brizgys._NEWLINE_Baig\xc4\x99s kunig\xc5\xb3 seminarij\xc4\x85, 1926 m. bir\xc5\xbeelio 20 d. \xc4\xaf\xc5\xa1ventintas \xc4\xaf kunigus. 1926\xe2\x80\x931927 m. buvo Simno (Alytaus raj.) parapijos, o 1927\xe2\x80\x931929 m. \xe2\x80\x93 Vilkavi\xc5\xa1kio katedros vikaras. Apsigyven\xc4\x99s Kaune, studijavo Vytauto Did\xc5\xbeiojo universiteto Teologijos \xe2\x80\x93 filosofijos fakultete, buvo vikaru Aleksote, 1931\xe2\x80\x931932 m. lank\xc4\x97 Kauno muzikos mokykl\xc4\x85 (prof. Juozo Naujalio vargon\xc5\xb3 klas\xc4\x99). Mokykl\xc4\x85 baig\xc4\x99s labai gerais pa\xc5\xbeymiais, 1932 m. ruden\xc4\xaf nuvyko \xc4\xaf Rom\xc4\x85 ir \xc4\xafstojo \xc4\xaf Pontificio Instituto di Musica Sacra. Studijas prad\xc4\x97j\xc4\x99s ordinariniu klausytoju, studijavo grigali\xc5\xa1k\xc4\x85j\xc4\xaf giedojim\xc4\x85 ir kitas muzikos disciplinas._NEWLINE_Para\xc5\xa1\xc4\x97 mokslin\xc4\xaf darb\xc4\x85 \xe2\x80\x9eDel Buono della Salmodia di S. Niceto versc. di Traveri\xe2\x80\x9c ir 1935 m. gavo ba\xc5\xbenytin\xc4\x97s muzikos daktaro laipsn\xc4\xaf._NEWLINE_1935 m. rugs\xc4\x97jo 1 d. paskirtas \xc4\xaf Kauno arkidiecezin\xc4\x99 kunig\xc5\xb3 seminarij\xc4\x85 muzikos mokytoju. Taip pat va\xc5\xbein\xc4\x97jo \xc4\xaf Vilkavi\xc5\xa1k\xc4\xaf ir d\xc4\x97st\xc4\x97 kunig\xc5\xb3 seminarijoje. Klierikus mok\xc4\x97 grigali\xc5\xa1kojo giedojimo, celebruodavo giedotines mi\xc5\xa1ias, kad b\xc5\xabsimieji kunigai geriau pajust\xc5\xb3 liturgijos ir giesm\xc4\x97s prasm\xc4\x99. Pak\xc4\x97l\xc4\x97 choro menin\xc4\xaf lyg\xc4\xaf, pasirodydavo vie\xc5\xa1uose koncertuose, giedojo Kauno radiofone._NEWLINE_Globojo \xc4\xafvairias kataliki\xc5\xa1kas organizacijas ir pats dalyvavo j\xc5\xb3 veikloje. Buvo \xc5\xa0v. Cecilijos draugijos vicepirmininkas, Kauno metropolijos vargoninink\xc5\xb3 sekcijos ved\xc4\x97jas, vienas i\xc5\xa1 iniciatori\xc5\xb3 steigti ba\xc5\xbenytin\xc4\x97s muzikos mokykl\xc4\x85 prie \xc5\xa0v. Cecilijos draugijos, vadovavo mokyklos programos parengimo komisijai._NEWLINE_A. Adomaitis buvo vienintelis tuometinis ba\xc5\xbenytin\xc4\x97s muzikos daktaras. 1936 m. vasar\xc4\x85 i\xc5\xa1vyko \xc4\xaf JAV, aplank\xc4\x97 ten gyvenan\xc4\x8dias tris seseris. Buvo Brukline, \xc4\x8cikagoje, laik\xc4\x97 \xc5\xa1v. Mi\xc5\xa1ias, skait\xc4\x97 paskaitas vargonininkams. Suk\xc5\xabr\xc4\x97 giesmi\xc5\xb3 vyr\xc5\xb3 ir mi\xc5\xa1riesiems chorams.'